http://www.thaigov.go.th

 วันนี้ (3 ตุลาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประวิตร  วงษ์สุวรรณ รองนายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุมพันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. ....

 2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการ

 ยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการบริจาคให้แก่ กองทุนยุติธรรม)

 3. เรื่อง ร่างกฎกระทรวงสถานที่เก็บรักษาก๊าซธรรมชาติพ.ศ. ....

 4. เรื่อง ร่างกฎกระทรวงการขออนุญาตและการออกใบอนุญาตเกี่ยวกับการผลิต ขาย นำเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ใน

 ประเภท 1 พ.ศ. .... และร่างกฎกระทรวงการขออนุญาตและการออกใบอนุญาต เกี่ยวกับการขายวัตถุออกฤทธิ์ในประเภท 2 พ.ศ. .... รวม 2 ฉบับ

 5. เรื่อง ร่างกฎกระทรวงกำหนดประเภทของสถานศึกษาและการดำเนินการของ สถานศึกษาในการดำเนินการป้องกันและแก้ไขปัญหาการตั้งครรภ์ในวัยรุ่น

 พ.ศ. ....

 6. เรื่อง ร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่ และมาตรการคุ้มครองสิ่งแวดล้อม ในท้องที่ตำบลบางปะกง ตำบลท่าข้าม

 ตำบลสองคลอง อำเภอบางปะกง จังหวัดฉะเชิงเทรา และท้องที่ตำบลคลองตำหรุ อำเภอเมือง จังหวัดชลบุรี พ.ศ. ....

 7. เรื่อง ร่างระเบียบสำนักนายกรัฐมนตรี ว่าด้วยคณะกรรมการพัฒนาคุณภาพชีวิตระดับ อำเภอ พ.ศ. ....

|  |
| --- |
| **เศรษฐกิจ- สังคม** |

 8. เรื่อง แนวทางการทดแทนอัตราว่างจากผลการเกษียณอายุของข้าราชการด้วย

 การจ้างงานรูปแบบอื่น

 9. เรื่อง  หลักเกณฑ์   วิธีการ และเงื่อนไขการพิจารณาสิทธิประโยชน์ให้พนักงาน

 กระทรวงสาธารณสุขที่ได้รับการบรรจุเข้ารับรับราชการในกระทรวงสาธารณสุข

 10. เรื่อง ข้อมูลข่าวสารตามเกณฑ์มาตรฐานความโปร่งใสและตัวชี้วัดความโปร่งใสของ หน่วยงานของรัฐเป็นข้อมูลข่าวสารที่ต้องจัดเตรียมไว้ให้ประชาชนตรวจดูได้ ตามมาตรา 9 วรรคหนึ่ง (8) แห่งพระราชบัญญัติข้อมูลข่าวสารของราชการ

 พ.ศ. 2540

 11. เรื่อง การแก้ไขรายละเอียดมาตรการเพิ่มขีดความสามารถและส่งเสริมความรู้ให้กับ วิสาหกิจขนาดกลางและขนาดย่อมในการป้องกันความเสี่ยงจากอัตราแลกเปลี่ยน

|  |
| --- |
| **ต่างประเทศ** |

 12. เรื่อง ขออนุมัติลงนามและการให้สัตยาบันอนุสัญญา BIMSTEC ว่าด้วยการให้ความ ช่วยเหลือซึ่งกันและกันในเรื่องทางอาญา (BIMSTEC Convention on Mutual Legal Assistance in Criminal Matters)

 13. เรื่อง ร่างแถลงการณ์ของการประชุมระดับสูงคณะกรรมการบริหาร OECD Development Centre ครั้งที่ 4

|  |
| --- |
| **แต่งตั้ง** |

 14. เรื่อง แต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงศึกษาธิการ)

 15. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการบริหาร ศูนย์มานุษยวิทยาสิรินธร

 16. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักงบประมาณ

 (นักบริหารสูง) ทดแทนตำแหน่งที่ว่าง (สำนักนายกรัฐมนตรี)

 17. เรื่อง ขอรับโอนข้าราชการเพื่อแต่งตั้งให้ดำรงตำแหน่งที่ปรึกษาพิเศษประจำ

 สำนักนายกรัฐมนตรี (สำนักนายกรัฐมนตรี)

 18. เรื่อง แต่งตั้งกรรมการในคณะกรรมการการกีฬาแห่งประเทศไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. ....**

 คณะรัฐมนตรีมีมติอนุมติหลักการร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. .... ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน โดยให้รับความเห็นกระทรวงพลังงาน สำนักงานปลัดสำนักนายกรัฐมนตรี สำนักงานอัยการสูงสุด และฝ่ายกฎหมายและกระบวนการยุติธรรม คณะรักษาความสงบแห่งชาติ ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. ....** เป็นการปรับปรุงแก้ไขพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 และเป็นการขยายขอบเขตการบังคับใช้พระราชบัญญัติไปถึงเขตเศรษฐกิจจำเพาะ เขตไหล่ทวีป และทะเลหลวงที่ประเทศไทยมีสิทธิและหน้าที่เกี่ยวกับการส่งเสริมและรักษาคุณภาพสิ่งแวดล้อมตราบเท่าที่ไม่ขัดหรือแย้งกับกฎหมายระหว่างประเทศหรือความตกลงที่ทำกับต่างประเทศ และกำหนดให้มีการขึ้นทะเบียนบุคคลเพื่อสนับสนุนการมีส่วนร่วมของชุมชนและประชาชนในการส่งเสริมและรักษาคุณภาพสิ่งแวดล้อม ให้คณะกรรมการสิ่งแวดล้อมแห่งชาติกำหนดมาตรฐานคุณภาพสิ่งแวดล้อม ได้แก่ น้ำ อากาศ เสียงและความสั่นสะเทือน ดิน ตะกอนดิน และสิ่งแวดล้อมในเรื่องอื่น ๆ เพื่อเป็นเกณฑ์ทั่วไปสำหรับคุณภาพสิ่งแวดล้อม ปรับปรุงแหล่งที่มาของเงินกองทุนสิ่งแวดล้อม ปรับปรุงหลักเกณฑ์ วิธีการ และเงื่อนไขในการจัดทำรายงานการประเมินผลกระทบสิ่งแวดล้อมและต้องมีกระบวนการรับฟังความคิดเห็นของประชาชนและผู้มีส่วนได้เสียให้สอดคล้องกับมาตรา 58 ของรัฐธรรมนูญแห่งราชอาณาจักรไทย และเพิ่มเติมให้เจ้าของโครงการหรือกิจการต้องชำระค่าธรรมเนียมการพิจารณารายงานการประเมินผลกระทบสิ่งแวดล้อมโดยให้นำส่งเข้ากองทุนกำหนดให้มีการควบคุมมลพิษจากแหล่งกำเนิด กำหนดค่าธรรมเนียมในการปล่อยมลพิษและการกำหนดอัตราค่าบริการบำบัดหรือจำกัดน้ำเสีย ของเสีย หรือมลพิษอื่น การวางหลักประกันความเสี่ยงหรือความเสียหายต่อสิ่งแวดล้อม และมีการปรับปรุงบทกำหนดโทษโดยเพิ่มทบกำหนดโทษให้สอดคล้องกับหลักการที่มีการเพิ่มเติมขึ้นใหม่ ซึ่ง ทส. ได้นำข้อสังเกตของส่วนราชการที่เกี่ยวข้องมาปรับปรุงแก้ไขร่างพระราชบัญญัติดังกล่าวตามคำสั่งรองนายกรัฐมนตรี (พลเอก ประวิตร วงษ์สุวรรณ) แล้ว

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการบริจาคให้แก่กองทุนยุติธรรม)**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการบริจาคให้แก่กองทุนยุติธรรม) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

 **สาระสำคัญของร่างพระราชกฤษฎีกา**

 1. กำหนดให้**บุคคลธรรมดา**ที่บริจาคเงินให้แก่กองทุนยุติธรรมสามารถนำมาหักเป็นค่าลดหย่อนได้**สองเท่า**ของจำนวนเงินที่บริจาค แต่เมื่อรวมกับค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการได้ความเห็นชอบแล้ว ต้องไม่เกินร้อยละสิบของเงินได้พึงประเมินหลังจากหักค่าใช้จ่ายและหักลดหย่อนอื่น ๆ แล้ว

 2. กำหนดให้**บริษัทหรือห้างหุ้นส่วนนิติบุคคล**ที่บริจาคเงินหรือทรัพย์สินให้แก่กองทุนยุติธรรม สามารถนำมาหักเป็นรายจ่ายได้**สองเท่า**ของรายจ่ายที่บริจาค แต่เมื่อรวมกับรายจ่ายที่จ่ายเป็นค่าใช้จ่ายเพื่อสนับสนุนการศึกษาสำหรับโครงการที่กระทรวงศึกษาธิการให้ความเห็นชอบและรายจ่ายที่จ่ายเป็นค่าใช้จ่ายในการจัดสร้าง และการบำรุงรักษาสนามเด็กเล่นสวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไปโดยไม่เก็บค่าบริการใด ๆ หรือสนามเด็กเล่น สวนสาธารณะ หรือสนามกีฬาของทางราชการแล้ว ต้องไม่เกินร้อยละสิบของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์และรายจ่ายเพื่อการศึกษาหรือเพื่อการกีฬา ตามมาตรา 65 ตรี (3) แห่งประมวลรัษฎากร

**3. เรื่อง ร่างกฎกระทรวงสถานที่เก็บรักษาก๊าซธรรมชาติพ.ศ. ....**

 คณะรัฐมนตรีมีมติอนุมัติหลักการร่างกฎกระทรวงสถานที่เก็บรักษาก๊าซธรรมชาติ พ.ศ. .... ตามที่กระทรวงพลังงาน (พน.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 พน. เสนอว่า โดยที่มาตรา 7 (1) (2) (3) (5) และ (7) แห่งพระราชบัญญัติควบคุมน้ำมันเชื้อเพลิง พ.ศ. 2542 บัญญัติให้รัฐมนตรีว่าการกระทรวงพลังงานมีอำนาจออกกฎกระทรวงกำหนดหลักเกณฑ์การเก็บรักษาและการควบคุมอื่นใดเกี่ยวกับก๊าซธรรมชาติ ที่ตั้ง แผนผัง รูปแบบ ลักษณะของสถานที่เก็บรักษาก๊าซธรรมชาติและการบำรุงรักษาสถานที่ดังกล่าว ลักษณะของถังหรือภาชนะที่ใช้ในการบรรจุก๊าซธรรมชาติและการบำรุงรักษาถังหรือภาชนะดังกล่าว และกำหนดวิธีการปฏิบัติงาน การจัดให้มีและบำรุงรักษาอุปกรณ์หรือเครื่องมืออื่นใดภายในสถานที่ดังกล่าว รวมทั้งกำหนดการอื่นใดอันจำเป็นเพื่อประโยชน์แก่การป้องกันและระงับเหตุเดือดร้อนรำคาญ หรือความเสียหาย หรืออันตรายที่จะมีผลกระทบต่อบุคคล สัตว์ พืช ทรัพย์ หรือสิ่งแวดล้อม ประกอบกับในปัจจุบันยังไม่มีหลักเกณฑ์ และวิธีการในการปฏิบัติเกี่ยวกับสถานที่เก็บรักษาก๊าซธรรมชาติ การประกอบกิจการสถานที่เก็บรักษาก๊าซธรรมชาติ เพื่อความปลอดภัยในชีวิตและทรัพย์สินของประชาชน จึงได้ยกร่างกฎกระทรวงสถานที่เก็บรักษาก๊าซธรรมชาติ พ.ศ. .... ซึ่งได้รับความเห็นชอบจากคณะกรรมการควบคุมน้ำมันเชื้อเพลิงตามพระราชบัญญัติควบคุมน้ำมันเชื้อเพลิง พ.ศ. 2542 แล้ว จึงได้เสนอร่างกฎกระทรวงสถานที่เก็บรักษาก๊าซธรรมชาติ พ.ศ. .... มาเพื่อดำเนินการ

 **สาระสำคัญของร่างกฎกระทรวง**

 1. กำหนดให้สถานที่เก็บรักษาก๊าซธรรมชาติเป็นกิจการที่ต้องได้รับใบรับแจ้งการประกอบกิจการควบคุมประเภทที่ 2 (กิจการที่จะประกอบกิจการ ต้องแจ้งให้พนักงานเจ้าหน้าที่ทราบก่อน) จากกรมธุรกิจพลังงาน

 2. กำหนดให้สถานที่เก็บรักษาก๊าซธรรมชาติ ได้แก่ สถานที่เฉพาะพื้นที่การติดตั้งระบบรถยนต์ที่ใช้ก๊าซธรรมชาติหรือใช้สำหรับการตรวจสอบและทดสอบการติดตั้งระบบรถยนต์ที่ใช้ก๊าซธรรมชาติ หรือใช้ในงานเพื่อการศึกษาหรืองานวิจัยเท่านั้น

 3. กำหนดให้สถานที่เก็บรักษาก๊าซธรรมชาติต้องเก็บรักษาก๊าซธรรมชาติไว้ในถังเก็บและจ่ายก๊าซธรรมชาติ หรือกลุ่มถังเก็บและจ่ายก๊าซธรรมชาติ โดยต้องเป็นชนิดที่ติดตั้งแบบเหนือพื้นดิน และต้องอยู่ที่ระดับชั้นล่างของอาคารเก็บก๊าซธรรมชาติ ห้ามติดตั้งไว้บนดิน

 4. กำหนดให้สถานที่เก็บรักษาก๊าซธรรมชาติต้องแสดงรายละเอียดของแผนผังโดยสังเขป แสดงตำแหน่งที่ตั้งถังเก็บและจ่ายก๊าซธรรมชาติ เครื่องสูบอัด ระบบท่อ ระบบป้องกัน และระงับอัคคีภัย พร้อมทั้งแบบก่อสร้าง แบบระบบไฟฟ้า แบบอาคารเก็บก๊าซธรรมชาติและรายการคำนวณความมั่นคงแข็งแรง และการออกแบบ สร้าง ติดตั้ง ตรวจสอบและทดสอบ ต้องเป็นไปตามมาตรฐานผลิตภัณฑ์อุตสาหกรรม และก่อนการใช้งานต้องทำการทดสอบและตรวจสอบเพื่อป้องกันความเสียหายและอันตราย

 5. กำหนดลักษณะอาคารเก็บก๊าซธรรมชาติ โดยพื้นต้องเป็นคอนกรีตเรียบ ฝาและผนังต้องเป็นวัตถุทนไฟ ต้องมีช่องระบายอากาศ หลังคาต้องทำด้วยวัสดุติดไฟได้ยาก หรือไม่เป็นเชื้อเพลิง ถังเก็บและจ่ายก๊าซธรรมชาติ เครื่องสูบอัดก๊าซธรรมชาติต้องตั้งไว้ในที่ที่มีการระบายอากาศอย่างเหมาะสม มีป้ายห้ามและคำเตือนเพื่อความปลอดภัย และห้ามเก็บวัตถุไวไฟ หรือพักอาศัยในอาคารดังกล่าว

**4. เรื่อง ร่างกฎกระทรวงการขออนุญาตและการออกใบอนุญาตเกี่ยวกับการผลิต ขาย นำเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 พ.ศ. .... และร่างกฎกระทรวงการขออนุญาตและการออกใบอนุญาตเกี่ยวกับการขายวัตถุออกฤทธิ์ในประเภท 2 พ.ศ. .... รวม 2 ฉบับ**

 คณะรัฐมนตรีมีมติอนุมัติหลักการร่างกฎกระทรวงการขออนุญาตและการออกใบอนุญาตเกี่ยวกับการผลิต ขาย นำเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 พ.ศ. .... และร่างกฎกระทรวงการขออนุญาตและการออกใบอนุญาตเกี่ยวกับการขายวัตถุออกฤทธิ์ในประเภท 2 พ.ศ. .... รวม 2 ฉบับ ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลังไปประกอบการพิจารณาด้วย แล้วดำเนินการต่อไปได้

 **สาระสำคัญของร่างกฎกระทรวง**

1. **ร่างกฎกระทรวงการขออนุญาตและการออกใบอนุญาตเกี่ยวกับการผลิต ขาย นำเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 พ.ศ. ....**

 1.1 กำหนดให้มีการอนุญาตให้ผลิต ขาย นำเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 ได้ เมื่อปรากฏว่าผู้ขออนุญาตเป็นหน่วยงานของรัฐที่เป็นนิติบุคคลหรือสภากาชาดไทย และมีความประสงค์ที่จะผลิต ขาย นำเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 เพื่อประโยชน์ของทางราชการ

 1.2 กำหนดให้ผู้รับอนุญาตผลิต ขาย นำเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 จะผลิต ขาย นำเข้าหรือเก็บไว้ซึ่งวัตถุออกฤทธิ์ในประเภท 1 ได้เฉพาะในสถานที่ที่ระบุไว้ในใบอนุญาตเท่านั้น ในกรณีที่ผู้รับอนุญาตประสงค์จะย้าย เปลี่ยนแปลงหรือเพิ่มสถานที่ผลิต สถานที่ขาย สถานที่นำเข้าหรือสถานที่เก็บวัตถุออกฤทธิ์ดังกล่าว ให้ยื่นคำขอต่อผู้อนุญาต

 1.3 กำหนดให้ผู้รับอนุญาตนำเข้าหรือส่งออกซึ่งวัตถุออกฤทธิ์ในประเภท 1 ที่จะมีการนำเข้าหรือส่งออกวัตถุออกฤทธิ์ในประเภท 1 ในแต่ละครั้ง ต้องได้รับใบอนุญาตเฉพาะคราวทุกครั้งที่นำเข้าหรือส่งออก

 1.4 กำหนดให้ผู้รับอนุญาตปฏิบัติตามเงื่อนไขที่กำหนดในการนำเข้า หรือส่งออกเฉพาะคราวซึ่งวัตถุออกฤทธิ์ในประเภท 1 เช่น นำวัตถุออกฤทธิ์ในประเภท 1 ที่ตนนำเข้าหรือส่งออก แล้วแต่กรณี มาให้พนักงานเจ้าหน้าที่ สำนักงานคณะกรรมการอาหารและยา ณ ด่านตรวจสอบวัตถุออกฤทธิ์ เพื่อทำการตรวจสอบ ซึ่งอาจยกเว้นกรณีเพื่อประโยชน์ของทางราชการ ในการป้องกันและปราบปรามการกระทำความผิดเกี่ยวกับวัตถุออกฤทธิ์ ทั้งหมดหรือแต่บางส่วนก็ได้

 1.5 กำหนดให้ผู้รับอนุญาตให้มีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 ผู้ใดประสงค์จะขอต่ออายุใบอนุญาต ให้ยื่นคำขอต่อผู้อนุญาตก่อนใบอนุญาตเดิมสิ้นอายุ

 1.6 กำหนดให้ผู้รับอนุญาตรายงานผลการดำเนินการตามที่ได้รับอนุญาตมายังสำนักงานคณะกรรมการอาหารและยาตามแบบและภายในระยะเวลาที่เลขาธิการกำหนด โดยประกาศในราชกิจจานุเบกษา

 1.7 กำหนดให้ในกรณีที่ผู้รับอนุญาตผลิต นำเข้าหรือมีไว้ในครอบครอง หรือใช้ประโยชน์ซึ่งวัตถุออกฤทธิ์ในประเภท 1 เพื่อประโยชน์ในการศึกษาวิจัยทางด้านการแพทย์ หรือวิทยาศาสตร์ได้ทำการศึกษาวิจัยเสร็จสมบูรณ์แล้วหรือยุติโครงการวิจัย โดยมีวัตถุออกฤทธิ์ในประเภท 1 คงเหลือในความครอบครอง ให้ผู้รับอนุญาตแจ้งความจำนงเป็นหนังสือถึงผู้อนุญาต เพื่อขอทำลายวัตถุออกฤทธิ์ที่เหลือนั้น

 2. **ร่างกฎกระทรวงการขออนุญาตและการออกใบอนุญาตเกี่ยวกับการขายวัตถุออกฤทธิ์ในประเภท 2 พ.ศ. ....**

 2.1 กำหนดให้ผู้อนุญาตจะพิจารณาอนุญาตให้ขายวัตถุออกฤทธิ์ในประเภท 2 ได้ เมื่อปรากฏว่า ผู้ขออนุญาตเป็นหน่วยงานของรัฐที่มีหน้าที่บำบัดรักษาหรือป้องกันโรค และสภากาชาดไทย หน่วยงานของรัฐที่ได้รับใบอนุญาตในกรณีมีความจำเป็นเพื่อประโยชน์ของทางราชการ เช่น เพื่อใช้ในทางการแพทย์ของประเทศ การศึกษาวิจัยทางด้านการแพทย์หรือวิทยาศาสตร์ การป้องกันและปราบปรามการกระทำความผิดเกี่ยวกับวัตถุออกฤทธิ์ ผู้รับอนุญาตผลิตหรือนำเข้าที่เป็นผู้ได้รับมอบหมายจากกระทรวงสาธารณสุข ผู้ประกอบวิชาชีพเวชกรรม ผู้ประกอบวิชาชีพทันตกรรมหรือผู้ประกอบวิชาชีพการสัตวแพทย์ชั้นหนึ่ง

 2.2 กำหนดให้ผู้รับอนุญาตขายวัตถุออกฤทธิ์ในประเภท 2 จะขายวัตถุออกฤทธิ์ใน ประเภท 2 ได้ ต้องเป็นวัตถุออกฤทธิ์ที่ผู้อนุญาตได้อนุญาตให้ผลิตหรือนำเข้า และขายเฉพาะสำหรับคนไข้ที่ผู้ประกอบวิชาชีพเวชกรรมหรือผู้ประกอบวิชาชีพทันตกรรมให้การรักษาพยาบาล ณ สถานพยาบาล หรือขายเฉพาะสำหรับใช้กับสัตว์ที่ผู้ประกอบวิชาชีพการสัตวแพทย์ชั้นหนึ่งทำการบำบัดหรือป้องกันโรค ณ สถานพยาบาลสัตว์

 2.3 กำหนดให้ผู้รับอนุญาตขายวัตถุออกฤทธิ์ในประเภท 2 ต้องจัดให้มีการทำบัญชีเกี่ยวกับการขายวัตถุออกฤทธิ์ในประเภท 2 และให้รายงานเกี่ยวกับการดำเนินการตามที่ได้รับอนุญาตมายังสำนักงานคณะกรรมการอาหารและยา และจัดให้มีเภสัชกรอยู่ประจำควบคุมกิจการตามเวลาที่เปิดทำการซึ่งระบุในใบอนุญาต ในกรณีผู้รับอนุญาตผลิตหรือนำเข้าวัตถุออกฤทธิ์ในประเภท 2 ที่เป็นผู้ได้รับมอบหมายจากกระทรวงสาธารณสุข

 2.4 กำหนดให้ผู้รับอนุญาตขายวัตถุออกฤทธิ์ในประเภท 2 ที่ประสงค์จะขอต่ออายุใบอนุญาต ให้ยื่นคำขอต่อผู้อนุญาตก่อนใบอนุญาตเดิมสิ้นอายุ

 2.5 กำหนดให้ผู้รับอนุญาตขายวัตถุออกฤทธิ์ในประเภท 2 จะขายได้เฉพาะในสถานที่ที่ระบุไว้ในใบอนุญาตเท่านั้น ในกรณีที่ผู้รับอนุญาตประสงค์จะย้าย เปลี่ยนแปลงหรือเพิ่มสถานที่ขายวัตถุออกฤทธิ์ดังกล่าว ให้ยื่นคำขอต่อผู้อนุญาต

**5. เรื่อง ร่างกฎกระทรวงกำหนดประเภทของสถานศึกษาและการดำเนินการของสถานศึกษาในการดำเนินการป้องกันและแก้ไขปัญหาการตั้งครรภ์ในวัยรุ่น พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดประเภทของสถานศึกษาและการดำเนินการของสถานศึกษาในการดำเนินการป้องกันและแก้ไขปัญหาการตั้งครรภ์ในวัยรุ่น พ.ศ. .... ตามที่กระทรวงศึกษาธิการเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดให้กฎกระทรวงฯ มีผลใช้บังคับเมื่อพ้นกำหนด 180 วัน นับแต่วันประกาศในราชกิจจานุเบกษาเป็นต้นไป

 2. กำหนดประเภทของสถานศึกษาในการดำเนินการป้องกันและแก้ไขปัญหาการตั้งครรภ์ในวัยรุ่นเป็น 3 ระดับ คือ

 (1) สถานศึกษาที่จัดการศึกษาขั้นพื้นฐาน (ประถมศึกษา/มัธยมศึกษา)

 (2) สถานศึกษาที่จัดการอาชีวศึกษา

 (3) สถานศึกษาที่จัดการศึกษาในระดับอุดมศึกษา

โดยสถานศึกษาแต่ละประเภทต้องจัดให้มีการดูแล ช่วยเหลือ คุ้มครองนักเรียนและนักศึกษา และคำนึงถึงสิทธิของผู้เรียน รวมถึงความลับและความเป็นส่วนตัวของผู้เรียน

 3. กำหนดให้สถานศึกษาที่จัดการศึกษาขั้นพื้นฐานและสถานศึกษาที่จัดการอาชีวศึกษาระดับประกาศนียบัตรต้องจัดให้มีการสอนเรื่องเพศวิถีศึกษาให้เหมาะสมและสอดคล้องกับช่วงวัย และต้องมีการติดตามประเมินผลโดยให้เป็นส่วนหนึ่งของการวัดผล โดยให้มีเนื้อหาเกี่ยวกับเพศวิถีศึกษาด้วย และในระดับวิชาชีพชั้นสูงขึ้นไปและในระดับอุดมศึกษา ให้เป็นไปตามสภาสถาบันอาชีวศึกษา สภามหาวิทยาลัย สภาสถาบันอุดมศึกษา

 4. กำหนดให้สถาบันอุดมศึกษาพัฒนานักศึกษาคณะศึกษาศาสตร์ หรือคณะครุศาสตร์ หรือในสาขาอื่นที่เกี่ยวข้อง ให้มีความรู้ในเรื่องการสอนเพศวิถีศึกษา และทักษะการให้คำปรึกษา

 5. กำหนดให้สถานศึกษาจัดการศึกษาให้แก่นักเรียนหรือนักศึกษาที่ตั้งครรภ์โดยต้องให้นักเรียนหรือนักศึกษาที่ตั้งครรภ์ได้เรียนจนจบหลักสูตรการศึกษาภาคบังคับ หรือการศึกษาขั้นพื้นฐาน โดยยืดหยุ่นในวิธีการจัดการเรียนรู้ หลีกเลี่ยงการลงโทษและไม่ตำหนิ กรณีนักเรียนหรือนักศึกษาประสงค์จะหยุดพักการเรียนในระหว่างตั้งครรภ์และหลังคลอดเพื่อดูแลบุตร สถานศึกษาต้องอนุญาตและให้นักเรียนหรือนักศึกษามีสิทธิในการศึกษาต่อ

 6. กำหนดให้สถานศึกษาต้องจัดให้นักเรียนหรือนักศึกษาได้รับการบริการอนามัยเจริญพันธุ์ที่ดีและถูกต้อง

 7. กำหนดให้หน่วยงานต้นสังกัดกำกับ ติดตามสถานศึกษาในการดูแลช่วยเหลือ และคุ้มครองเกี่ยวกับการดำเนินการป้องกันและแก้ไขปัญหาการตั้งครรภ์ในวัยรุ่น

**6. เรื่อง ร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในท้องที่ตำบลบางปะกง ตำบลท่าข้าม ตำบลสองคลอง อำเภอบางปะกง จังหวัดฉะเชิงเทรา และท้องที่ตำบลคลองตำหรุ อำเภอเมือง จังหวัดชลบุรี พ.ศ. ....**

 คณะรัฐมนตรีมีมติอนุมัติในหลักการร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในท้องที่ตำบลบางปะกง ตำบลท่าข้าม ตำบลสองคลอง อำเภอบางปะกง จังหวัดฉะเชิงเทรา และท้องที่ตำบลคลองตำหรุ อำเภอเมือง จังหวัดชลบุรี พ.ศ. .... ตามที่กระทรวงทรัพยากรธรรมชาติและสิ่งแวดล้อมเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพลังงานและกระทรวงอุตสาหกรรมไปประกอบการพิจารณาด้วย แล้วดำเนินการต่อไปได้

 **สาระสำคัญของร่างประกาศฯ**

 1. กำหนดเขตพื้นที่และมาตรการคุ้มครองสิ่งแวดล้อม โดยครอบคลุมพื้นที่บางส่วนของอำเภอบางปะกง จังหวัดฉะเชิงเทรา และบางส่วนของอำเภอเมือง จังหวัดชลบุรี ที่กำหนดให้เป็นเขตอนุรักษ์และเขตควบคุมอาคารตามแผนที่ท้ายประกาศนี้ โดยแบ่งพื้นที่การใช้บังคับออกเป็น 2 บริเวณ คือ พื้นที่บนแผ่นดินใหญ่และพื้นที่น่านน้ำทะเล โดยกำหนดห้ามกระทำการหรือประกอบกิจกรรม ก่อสร้างอาคารหรือสิ่งปลูกสร้างใด ๆ ที่อาจมีผลกระทบต่อการเปลี่ยนแปลงของระบบนิเวศน์

 2. กำหนดประเภทโครงการหรือกิจการที่ต้องจัดทำรายงานผลกระทบสิ่งแวดล้อมเบื้องต้นหรือรายงานการวิเคราะห์ผลกระทบสิ่งแวดล้อม ต่อสำนักงานนโยบายและแผนทรัพยากรธรรมชาติและสิ่งแวดล้อมตามมาตรา 46 แห่งพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535

 3. กำหนดให้แต่งตั้งคณะกรรมการกำกับดูแลและติดตามผลการคุ้มครองสิ่งแวดล้อมเพื่อกำกับดูแลและติดตามผลการคุ้มครองสิ่งแวดล้อมในพื้นที่ มีอำนาจหน้าที่เห็นชอบแผนคุ้มครอง ฟื้นฟู และสร้างจิตสำนึกในการอนุรักษ์ทรัพยากรธรรมชาติและสิ่งแวดล้อม รวมทั้งดูแล ติดตาม ตรวจสอบการบังคับใช้มาตรการคุ้มครองสิ่งแวดล้อม

 4. กำหนดให้ประกาศนี้มีระยะเวลาการบังคับใช้ห้าปีนับแต่วันถัดจากวันประกาศในราชกิจจานุเบกษาเป็นต้นไป

**7. เรื่อง ร่างระเบียบสำนักนายกรัฐมนตรี ว่าด้วยคณะกรรมการพัฒนาคุณภาพชีวิตระดับอำเภอ พ.ศ. ....**

 คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยคณะกรรมการพัฒนาคุณภาพชีวิตระดับอำเภอ พ.ศ. .... ตามที่กระทรวงสาธารณสุขเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

 **สาระสำคัญของร่างระเบียบ**

 1. กำหนดให้มีคณะกรรมการนโยบายพัฒนาคุณภาพชีวิตระดับอำเภอ ประกอบด้วยปลัดกระทรวงมหาดไทยเป็นประธานกรรมการ ปลัดกระทรวงสาธารณสุขเป็นรองประธานกรรมการ ปลัดกระทรวงการพัฒนาสังคมและความมั่นคงของมนุษย์ ปลัดกระทรวงศึกษาธิการ อธิบดีกรมการปกครอง อธิบดีกรมการพัฒนาชุมชน อธิบดีกรมควบคุมโรค อธิบดีกรมสนับสนุนบริการสุขภาพ อธิบดีกรมส่งเสริมการปกครองท้องถิ่น อธิบดีกรมอนามัย ปลัดกรุงเทพมหานคร เลขาธิการคณะกรรมการสุขภาพแห่งชาติ เลขาธิการสำนักงานหลักประกันสุขภาพแห่งชาติ และผู้จัดการกองทุนสนับสนุนการสร้างเสริมสุขภาพ เป็นกรรมการ โดยมีรองปลัดกระทรวงสาธารณสุขที่รับผิดชอบกลุ่มภารกิจด้านการพัฒนาการสาธารณสุข เป็นกรรมการและเลขานุการ มีอำนาจหน้าที่กำหนดนโยบายและทิศทางการพัฒนา สนับสนุนและแก้ไขปัญหาการดำเนินงาน ติดตามและประเมินผลการดำเนินงานของคณะกรรมการพัฒนาคุณภาพชีวิตระดับอำเภอ และคณะกรรมการพัฒนาคุณภาพชีวิตระดับเขต

 2. กำหนดให้ในแต่ละอำเภอของทุกจังหวัดเว้นแต่กรุงเทพมหานคร มีคณะกรรมการพัฒนาคุณภาพชีวิตระดับอำเภอ ประกอบด้วยผู้แทนภาครัฐ ผู้แทนภาคเอกชนและผู้แทนภาคประชาชนในอำเภอ จำนวนไม่เกินยี่สิบเอ็ดคน โดยมีนายอำเภอ เป็นประธานกรรมการ มีอำนาจหน้าที่กำหนดแผนงานและยุทธศาสตร์ในการพัฒนาคุณภาพชีวิตในอำเภอ และดำเนินการให้เกิดการขับเคลื่อนตามแผนงานดังกล่าว โดยบูรณาการและระดมทรัพยากรที่มีอยู่ในอำเภอ ทั้งจากภาครัฐ ภาคเอกชน และภาคประชาชน

 3. กำหนดให้สำนักงานสาธารณสุขอำเภอเป็นสำนักงานเลขานุการของคณะกรรมการนโยบายพัฒนาคุณภาพชีวิตระดับอำเภอ รับผิดชอบงานธุรการ และมีอำนาจหน้าที่เป็นหน่วยงานกลางในการจัดทำแผนงานและยุทธศาสตร์ในการพัฒนาคุณภาพชีวิตในอำเภอ ตลอดจนเป็นหน่วยงานประสานงานในการติดตามและประเมินผลการดำเนินงานตามแผนงานและยุทธศาสตร์ดังกล่าว

 4. กำหนดให้ในแต่ละเขตของกรุงเทพมหานครมีคณะกรรมการพัฒนาคุณภาพชีวิตระดับเขต ประกอบด้วยผู้แทนภาครัฐ ผู้แทนภาคเอกชน และผู้แทนภาคประชาชนในเขตจำนวนไม่เกินยี่สิบสามคน โดยมีผู้อำนวยการเขตเป็นประธานกรรมการ มีอำนาจหน้าที่กำหนดแผนงานและยุทธศาสตร์ในการพัฒนาคุณภาพชีวิตในเขต และดำเนินการให้เกิดการขับเคลื่อนตามแผนงานดังกล่าว โดยบูรณาการและระดมทรัพยากรที่มีอยู่ในเขตพื้นที่ทั้งจากภาครัฐ ภาคเอกชน และภาคประชาชน

 5. กำหนดให้ศูนย์บริการสาธารณสุขเป็นสำนักงานเลขานุการของคณะกรรมการพัฒนาคุณภาพชีวิตระดับเขต รับผิดชอบงานธุรการ และมีอำนาจหน้าที่เป็นหน่วยงานกลางในการจัดทำแผนงานและยุทธศาสตร์ในการพัฒนาคุณภาพชีวิตในเขต ตลอดจนเป็นหน่วยงานประสานงานในการติดตามและประเมินผลการดำเนินงานตามแผนงานและยุทธศาสตร์ดังกล่าว

 6. กำหนดให้รัฐมนตรีว่าการกระทรวงมหาดไทยและรัฐมนตรีว่าการกระทรวงสาธารณสุขเป็นผู้รักษาการตามระเบียบนี้ ส

|  |
| --- |
| **เศรษฐกิจ- สังคม** |

**8. เรื่อง แนวทางการทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่น**

 คณะรัฐมนตรีมีมติเห็นชอบแนวทางการทดแทนอัตราว่างจากผลเกษียณอายุของข้าราชการด้วยการจ้างงานรูปแบบอื่น  ตามที่สำนักงาน ก.พ. เสนอ โดยถือเป็นส่วนหนึ่งของมาตรการบริหารและพัฒนากำลังคนภาครัฐ (พ.ศ. 2557-2561) ในส่วนที่เกี่ยวข้องกับการจัดสรรอัตราว่างจากผลการเกษียณอายุของข้าราชการต่อไป

**สาระสำคัญของแนวทางการทดแทนอัตราว่าง ฯ สรุปได้ดังนี้**

1.  **หลักการ**

 1.1 ส่วนราชการมีทางเลือกในการทดแทนอัตราว่างจากผลการเกษียณอายุของข้าราชการด้วยการใช้รูปแบบการจ้างงานที่หลากหลาย โดยไม่จำเป็นต้องใช้ข้าราชการเพียงอย่างเดียว

 1.2 การทดแทนอัตราว่างจากผลเกษียณอายุของข้าราชการต้องคำนึงถึงความจำเป็นตามภารกิจของแต่ละส่วนราชการ ความมีประสิทธิภาพและเกิดความคุ้มค่าในการบริหารกำลังคนภาครัฐ

2. **เป้าประสงค์**

 1. เพื่อให้ส่วนราชการเลือกใช้รูปแบบการจ้างงานได้เหมาะสมกับความจำเป็นของภารกิจ

 2. เพื่อให้สัดส่วนรูปแบบการใช้การจ้างงานที่ไม่ใช่ข้าราชการเพิ่มขึ้น ซึ่งจะช่วยลดภาระผูกพันด้านค่าใช้จ่ายด้านบุคคลในระยะยาว

3. **แนวทางการดำเนินการ**

 3.1 **ให้ อ.ก.พ. กระทรวง** บริหารจัดการอัตราว่างจากผลเกษียณอายุของข้าราชการ

พลเรือนสามัญ โดยทดแทนอัตราว่างดังกล่าวที่มีในแต่ละปีด้วยรูปแบบการจ้างงานที่ไม่ใช่ข้าราชการตามแนวทางที่ คปร. กำหนด ดังต่อไปนี้

3.1.1 **การทดแทนอัตราว่างจากผลการเกษียณอายุของข้าราชการในสายงาน**

**สนับสนุน**ให้ดำเนินการ ดังนี้

 (1) **ตำแหน่งประเภททั่วไป**ในสายงานสนับสนุนของส่วนราชการทั้งตำแหน่งที่ปฏิบัติงานประจำพื้นฐานที่สนับสนุนด้านการบริหารจัดการของส่วนราชการ (Corporate Functions) (เช่น ตำแหน่งในสายงานเจ้าพนักงานธุรการ  เจ้าพนักงานการเงินและบัญชี และเจ้าพนักงานพัสดุ เป็นต้น และตำแหน่งประเภททั่วไปที่สนับสนุนการปฏิบัติงานของสายงานหลัก (เช่น นายช่างเครื่องกล นายช่างรังวัด  และนายช่างเทคนิค เป็นต้น)  **ให้ทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นทั้งหมด** (ร้อยละ 100 ของอัตราว่างจากผลเกษียณอายุในสายงานสนับสนุนที่ส่วนราชการมีในปีนั้น) ทั้งนี้ สำหรับตำแหน่งประเภททั่วไประดับอาวุโส  ให้ยกเว้นการทดแทนอัตราว่างจากผลการเกษียณอายุของข้าราชการ ด้วยการจ้างงานรูปแบบอื่น เนื่องจากเป็นทางก้าวหน้าของข้าราชการในสายงานสนับสนุน

 (2) **ตำแหน่งประเภทวิชาการ**ในสายงานสนับสนุนของส่วนราชการ เช่น ตำแหน่งงานที่เกี่ยวข้องกับงานประจำพื้นฐานที่สนับสนุนการบริหารจัดการของส่วนราชการ เช่น ตำแหน่งในสายงานนักทรัพยากรบุคคล  นักวิเคราะห์นโยบายและแผน   นักวิชาการเงินและบัญชี  นักวิชาการพัสดุ  และนักวิชาการคอมพิวเตอร์  เป็นต้น หรือตำแหน่งประเภทวิชาการที่สนับสนุนการปฏิบัติภารกิจหลักของส่วนราชการ **ให้ทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นอย่างน้อยร้อยละ 10 ของอัตราว่าง**จากผลการเกษียณอายุของตำแหน่งประเภทวิชาการในสายงานสนับสนุนที่ส่วนราชการมีในปีนั้น

 3.1.2 **การทดแทนอัตราว่างจากผลการเกษียณอายุของข้าราชการในสายงานหลัก** ให้ดำเนินการ ดังนี้

 **(1) ตำแหน่งประเภทวิชาการ ให้พิจารณาทดแทนอัตราว่างจากผลการ**

**เกษียณอายุของข้าราชการด้วยการจ้างงานรูปแบบอื่น  โดยคำนึงถึงความจำเป็นตามภารกิจของส่วนราชการ ความมีประสิทธิภาพและความคุ้มค่า และเงื่อนไขในการจ้างงาน**ภาครัฐ  เช่น ความจำเป็นในการดึงดูดผู้มีความรู้ความสามารถและการแข่งขันกับภาคเอกชนและภาคส่วนอื่น ความเร่งด่วนในการใช้ผู้มีศักยภาพในการปฏิบัติงาน เป็นต้น

 **(2)** **ตำแหน่งประเภททั่วไป ให้ทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นอย่างน้อยร้อยละ 10 ของอัตราว่าง**จากผลการเกษียณอายุของตำแหน่งประเภททั่วไปในสายงานหลัก**ที่ส่วนราชการมีในปีนั้น**ทั้งนี้ สำหรับส่วนราชการ/กรมขนาดเล็กที่มีอัตรากำลังไม่เกิน 1,000 อัตรา ให้พิจารณาใช้รูปแบบการจ้างงานอื่นทดแทนการบรรจุข้าราชการตามความเหมาะสมและตามความจำเป็นของภารกิจ

 3.2 **ให้คณะกรรมการข้าราชการครูและบุคลากรทางการศึกษา (ก.ค.ศ.) และคณะกรรมการข้าราชการตำรวจ (ก.ตร.)**บริหารจัดการอัตราว่างจากผลการเกษียณอายุของข้าราชการในแต่ละปี โดย**ทดแทนอัตราว่างดังกล่าวด้วยรูปแบบการจ้างงานที่ไม่ใช่ข้าราชการ ตามหลักเกณฑ์และเงื่อนไขที่ คปร. กำหนดโดยอนุโลม** รวมทั้งให้ฝ่ายเลขานุการร่วม คปร. สื่อสารให้องค์กรกลางบริหารงานบุคคลอื่นนอกฝ่ายบริหารตระหนักถึงความจำเป็นและดำเนินการตามมาตรการนี้โดยอนุโลมด้วยเช่นกัน

 3.3 **ให้ฝ่ายเลขานุการร่วม คปร. ศึกษาแนวทางและมาตรการเพื่อจูงใจให้ส่วนราชการทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นที่ไม่ใช่ข้าราชการ** เช่น  หากส่วนราชการมีอัตราข้าราชการประเภทวิชาการเกษียณอายุ จำนวน 1 อัตรา อาจกำหนดให้ทดแทนด้วยพนักงานราชการ จำนวน 2 อัตรา เป็นต้น รวมทั้ง**หามาตรการจูงใจให้ส่วนราชการใช้อัตรากำลังอย่างมีประสิทธิภาพ**

          4. **เงื่อนไขการดำเนินงาน**

                      4.1 ในการจัดสรรอัตราว่างจากผลการเกษียณอายุของข้าราชการคืนให้กับส่วนราชการ อ.ก.พ. กระทรวง ก.ต.ร. และ ก.ค.ศ. ยังคงดำเนินการตามหลักเกณฑ์และเงื่อนไขที่ คปร.   กำหนดไว้ในมาตรการบริหารและพัฒนากำลังคนภาครัฐ (พ.ศ. 2557-2561) ตามมติคณะรัฐมนตรีเมื่อวันที่ 15 ตุลาคม 2556 โดยอัตราว่างจากผลการเกษียณอายุของข้าราชการที่จะนำไปจัดสรรให้กับส่วนราชการ ต้องผ่านการพิจารณาทดแทนด้วยการจ้างงานรูปแบบอื่น  ตามที่กำหนดไว้ในแนวทางการดำเนินการด้วยแล้ว

                      4.2 ในช่วงเปลี่ยนผ่าน เพื่อให้ส่วนราชการมีระยะเวลาเตรียมตัวและสามารถวางแผนการทดแทนอัตราว่างจากผลการเกษียณอายุของข้าราชการด้วยการจ้างงานรูปแบบอื่นล่วงหน้า จึงเห็นควร**ให้การดำเนินการตามแนวทางนี้มีผลบังคับใช้สำหรับทดแทนอัตราว่างจากผลการเกษียณอายุของข้าราชการ ณ วันที่ 1 ตุลาคม 2561 เป็นต้นไป**รวมทั้ง ให้ฝ่ายเลขานุการร่วม คปร. (สำนักงาน ก.พ.) สื่อสารสร้างความเข้าใจเกี่ยวกับขั้นตอนและวิธีการปฏิบัติเพื่อเตรียมความพร้อมให้กับส่วนราชการด้วย

 5. โดยที่แนวโน้มอัตราว่างจากผลการเกษียณอายุของข้าราชการใน 5 ปี ข้างหน้า (พ.ศ. 2560-2564) พบว่า  จะมีอัตราว่างฯ ประมาณ 50,584 อัตรา คิดเป็นร้อยละ 2.5 ของจำนวนข้าราชการพลเรือนสามัญในแต่ละกระทรวง ดังนั้น  การมีมาตรการบริหารจัดการและทดแทนอัตราว่างจากผลการเกษียณอายุของข้าราชการที่เหมาะสมจะช่วยให้การบริหารกำลังคนภาครัฐมีประสิทธิภาพและเกิดความคุ้มค่า

**9. เรื่อง  หลักเกณฑ์   วิธีการ และเงื่อนไขการพิจารณาสิทธิประโยชน์ให้พนักงานกระทรวงสาธารณสุขที่ได้รับการบรรจุเข้ารับรับราชการในกระทรวงสาธารณสุข**

 คณะรัฐมนตรีมีมติเห็นชอบหลักเกณฑ์   วิธีการ และเงื่อนไขการพิจารณาสิทธิประโยชน์ให้พนักงานกระทรวงสาธารณสุขที่ได้รับการบรรจุเข้ารับรับราชการในกระทรวงสาธารณสุข (สธ.) ตามที่สำนักงาน ก.พ. เสนอ

                    **สาระสำคัญของเรื่อง**

                    ก.พ. ในการประชุมครั้งที่ 7/2560 เมื่อวันที่ 26 กรกาคม 2560 ได้พิจารณาและมีมติเห็นชอบการกำหนดหลักเกณฑ์ วิธีการ และเงื่อนไขการพิจารณาสิทธิประโยชน์ให้พนักงาน สธ. ที่ได้รับการบรรจุเข้ารับราชการ ใน สธ. ดังนี้

                    **1. ผู้ที่จะได้รับการพิจารณาสิทธิประโยชน์** ได้แก่ “พนักงาน สธ.” ที่ได้รับการจ้างให้ปฏิบัติงานเต็มเวลาอย่างต่อเนื่องเสมือนพนักงานประจำใน สธ. อยู่ก่อนวันที่คณะรัฐมนตรีจะมีมติ และได้รับการจ้างให้ปฏิบัติงานจนถึงวันก่อนได้รับการบรรจุเข้ารับราชการเป็นข้าราชการใน สธ. ซึ่งรวมถึงกรณีมีการเว้นช่วงการบรรจุเนื่องจาก วันก่อนการบรรจุเป็นวันหยุดราชการและกรณีอื่น ๆ ที่ ก.พ. กำหนด ทั้งนี้ ในกรณีที่เคยได้รับการจ้างให้ปฏิบัติงานเป็นพนักงานราชการหรือลูกจ้างชั่วคราวมาก่อน  จะต้องเป็นการจ้างต่อเนื่องกันทุกช่วงเวลา  และในการปฏิบัติงานเป็นลูกจ้างชั่วคราวจะต้องเป็นการปฏิบัติงานเต็มเวลาอย่างต่อเนื่องเสมือนพนักงานประจำเป็นเวลา 1 ปีขึ้นไป

                    **2. การได้รับเงินเดือน**

 **2.1 กรณีพนักงาน สธ.** **ที่ได้รับการบรรจุเข้ารับราชการก่อนวันที่คณะรัฐมนตรีมีมติ ให้ได้รับการปรับเงินเดือนเป็นอัตราใหม่ตั้งแต่วันที่คณะรัฐมนตรีมีมติ** ดังนี้

 (1) กรณีพนักงาน สธ. ที่ได้รับการจ้างให้ปฏิบัติงานในตำแหน่งที่ใช้คุณวุฒิระดับปริญญาและได้รับแต่งตั้งให้ดำรงตำแหน่งประเภทวิชาการให้ได้รับเงินเดือนโดยนำอัตราเงินเดือนตามคุณวุฒิที่ ก.พ. กำหนด  เป็นอัตราเงินเดือนเริ่มต้นแล้วบวกกับ 1) ผลรวมของจำนวนเงินที่ได้เลื่อนขณะเป็นพนักงาน สธ. 2) ผลรวมของจำนวนเงินเดือนที่ได้เลื่อนเงินเดือนขณะเป็นข้าราชการ และ 3) จำนวนเงินค่าตอบแทนพิเศษที่คำนวณได้ในวันที่ 1 ตุลาคม 2559 (ถ้ามี)

 (2) กรณีพนักงาน สธ.  ที่ได้รับการจ้างให้ปฏิบัติงานในตำแหน่งที่ใช้คุณวุฒิต่ำกว่าปริญญาและได้รับแต่งตั้งให้ดำรงตำแหน่งประเภททั่วไป ให้ได้รับเงินเดือนโดยนำอัตราเงินเดือนตามคุณวุฒิที่ ก.พ. กำหนด เป็นอัตราเงินเดือนเริ่มต้นแล้วบวกกับ 1) ผลรวมของจำนวนเงินที่ได้เลื่อนขณะเป็นพนักงานกระทรวงสาธารณสุข  2) ผลรวมของจำนวนเงินเดือนที่ได้เลื่อนเงินเดือนขณะเป็นข้าราชการ และ 3) จำนวนเงินค่าตอบแทนพิเศษที่คำนวณได้ในวันที่ 1 ตุลาคม 2559 (ถ้ามี)

                                        (3) กรณีพนักงาน สธ. ตามข้อ (1) หรือข้อ (2) ข้างต้น ได้รับการบรรจุเข้ารับราชการก่อนวันที่ 1 ธันวาคม 2557 เมื่อคำนวณอัตราเงินเดือนตามที่กำหนดในข้อ (1) หรือ ข้อ (2) แล้วแต่กรณีแล้ว ให้นำจำนวนเงินเดือนที่ได้รับเพิ่มขึ้น ณ วันที่ 1 ธันวาคม 2557 มาบวกรวมเพิ่มเติมด้วย

                                        ทั้งนี้  หากอัตราเงินเดือนที่คำนวณได้ต่ำกว่าอัตราเงินเดือนที่ได้รับอยู่เดิม

ให้ได้รับเงินเดือนในอัตราเดิมต่อไป

                              **2.2 กรณีพนักงาน สธ. ที่ได้รับการบรรจุเข้ารับราชการตั้งแต่วันที่คณะรัฐมนตรีมีมติ เป็นต้นไป ให้ได้รับเงินเดือนในวันที่บรรจุเข้ารับราชการ** ดังนี้

                                       (1) กรณีพนักงาน สธ. ที่ได้รับการจ้างให้ปฏิบัติงานในตำแหน่งที่ใช้คุณวุฒิระดับปริญญาและได้รับแต่งตั้งให้ดำรงตำแหน่งประเภทวิชาการให้ได้รับเงินเดือนโดยนำอัตราเงินเดือนตามคุณวุฒิที่ ก.พ. กำหนดไว้ ณ วันที่ผู้นั้นบรรจุเข้ารับราชการเป็นอัตราเงินเดือนเริ่มต้น แล้วบวกกับผลรวมของจำนวนเงินที่ได้เลื่อนขณะเป็นพนักงาน สธ. ในตำแหน่งนั้น

 (2) กรณีพนักงาน สธ. ที่ได้รับการจ้างให้ปฏิบัติงานในตำแหน่งที่ใช้คุณวุฒิต่ำกว่าปริญญาและได้รับแต่งตั้งให้ดำรงตำแหน่งประเภททั่วไปให้ได้รับเงินเดือนโดยนำอัตราเงินเดือนตามวุฒิที่ ก.พ. กำหนดไว้ ณ วันที่ผู้นั้นบรรจุเข้ารับราชการเป็นอัตราเงินเดือนเริ่มต้น แล้วบวกกับผลรวมของจำนวนเงินที่ได้เลื่อนขณะเป็นพนักงาน สธ. ในตำแหน่งนั้น

                                        ทั้งนี้ เงินเดือนที่ได้รับในวันที่บรรจุเข้ารับราชการจะต้องไม่เกินเงินเดือนขั้นสูงของตำแหน่งที่ได้รับแต่งตั้ง

                    **3. กรณีอื่นนอกเหนือจากที่ได้กำหนดไว้** กรณีมีปัญหาเกี่ยวกับการปฏิบัติตามหลักเกณฑ์และ วิธีการนี้ หรือกรณีอื่นนอกเหนือจากที่ได้กำหนดไว้ ให้นำเสนอ ก.พ.พิจารณา

                    **4. เงื่อนไข**

(1) ผู้ที่ได้รับการพิจารณาสิทธิประโยชน์ตามหลักเกณฑ์และวิธีการข้างต้น จะต้องปฏิบัติราชการในส่วนราชการนั้นเป็นเวลาไม่น้อยกว่า 1 ปี โดยห้ามโอนไปส่วนราชการอื่นเว้นแต่กรณีลาออก

                              (2) กรณีที่ส่วนราชการได้รับอนุมัติจัดสรรอัตรากำลังเพิ่ม และได้บรรจุพนักงาน สธ. ในตำแหน่งที่ได้รับจัดสรรตามหลักเกณฑ์ วิธีการ และเงื่อนไขนี้แล้วให้ยุบเลิกตำแหน่งของพนักงาน สธ.  ที่ได้รับการบรรจุเข้ารับราชการเป็นข้าราชการพลเรือนสามัญ ทั้งนี้ เพื่อป้องกันมิให้เกิดปัญหาเจ้าหน้าที่กลุ่มดังกล่าวเรียกร้องขอให้บรรจุแต่งตั้งเป็นข้าราชการในภายหลัง

                              (3) สธ. ต้องประชาสัมพันธ์และสร้างความเข้าใจที่ถูกต้องให้แก่บุคลากรใน สธ. เกี่ยวกับข้อกฎหมายและหลักเกณฑ์ วิธีการ และเงื่อนไขในการบริหารงานบุคคลของข้าราชการพลเรือนสามัญ พนักงานราชการ และพนักงานกระทรวงสาธารณสุข เพื่อให้เกิดการยอมรับในเงื่อนไขสภาพการจ้างตั้งแต่ เริ่มปฏิบัติงานใน สธ.

**10. เรื่อง ข้อมูลข่าวสารตามเกณฑ์มาตรฐานความโปร่งใสและตัวชี้วัดความโปร่งใสของหน่วยงานของรัฐเป็นข้อมูลข่าวสารที่ต้องจัดเตรียมไว้ให้ประชาชนตรวจดูได้ตามมาตรา 9 วรรคหนึ่ง (8) แห่งพระราชบัญญัติข้อมูลข่าวสารของราชการ พ.ศ. 2540**

 คณะรัฐมนตรีพิจารณาข้อมูลข่าวสารตามเกณฑ์มาตรฐานความโปร่งใสและตัวชี้วัดความโปร่งใสของหน่วยงานของรัฐเป็นข้อมูลข่าวสารที่ต้องจัดเตรียมไว้ให้ประชาชนตรวจดูได้ตามมาตรา 9 วรรคหนึ่ง (8) แห่งพระราชบัญญัติข้อมูลข่าวสารของราชการ พ.ศ. 2540 ตามที่สำนักงานปลัดสำนักนายกรัฐมนตรี (สปน.) เสนอ และ มีมติ ดังนี้

          1. ให้หน่วยงานของรัฐถือปฏิบัติและดำเนินการตามประกาศคณะกรรมการข้อมูลข่าวสารของราชการเรื่องกำหนดให้ข้อมูลข่าวสารตามเกณฑ์มาตรฐานความโปร่งใสและตัวชี้วัดความโปร่งใสของหน่วยงานของรัฐเป็นข้อมูลข่าวสารที่ต้องจัดไว้ให้ประชาชนตรวจดูได้ตามมาตรา 9 วรรคหนึ่ง (8) แห่งพระราชบัญญัติข้อมูลข่าวสารของราชการ พ.ศ. 2540 อย่างเคร่งครัด

        2. ให้สำนักงานปลัดสำนักนายกรัฐมนตรีพิจารณาดำเนินการ ดังนี้

 2.1 สร้างการรับรู้และความเข้าใจกับหน่วยงานของรัฐถึงความจำเป็นในการเผยแพร่ข้อมูลข่าวสารของราชการ รวมทั้งกำหนดกลไกและช่องทางในการให้คำปรึกษา คำแนะนำสำหรับหน่วยงานภาครัฐในการเผยแพร่ข้อมูลข่าวสารของราชการเพิ่มเติมด้วย

 2.2 กำหนดกลไกในการติดตามการดำเนินการตามพระราชบัญญัติข้อมูลข่าวสารของราชการ พ.ศ. 2540 และประกาศคณะกรรมการข้อมูลข่าวสารของราชการที่เกี่ยวข้องเพิ่มเติมจากแนวปฏิบัติที่ใช้ในปัจจุบัน โดยให้รวมถึงการกำหนดให้มีกลไกการตรวจสอบความถูกต้องและครบถ้วนของการเผยแพร่ข้อมูลของหน่วยงานของรัฐให้แล้วเสร็จโดยเร็ว แล้วนำเสนอคณะกรรมการข้อมูลข่าวสารของราชการพิจารณาเพื่อใช้เป็นแนวทางในการกำกับ ติดตาม และตรวจสอบการเผยแพร่ข้อมูลข่าวสารของราชการของหน่วยงานของรัฐต่อไป

 2.3 พิจารณาถึงความเป็นไปได้ในการเปิดโอกาสให้ประชาชนเข้ามามีส่วนร่วมในการเสนอแนะ ติดตาม และตรวจสอบการเผยแพร่ข้อมูลข่าวสารของราชการเพิ่มขึ้น

           **สาระสำคัญของเรื่อง**

          สปน. รายงานว่า คณะกรรมการฯ ได้มีประกาศเรื่อง กำหนดให้ข้อมูลข่าวสารตามเกณฑ์มาตรฐานความโปร่งใสและตัวชี้วัดความโปร่งใสของหน่วยงานของรัฐเป็นข้อมูลข่าวสารที่ต้องจัดไว้ให้ประชาชนตรวจดูได้ตามมาตรา 9 วรรคหนึ่ง (8) แห่งพระราชบัญญัติข้อมูลข่าวสารของราชการ พ.ศ. 2540 เมื่อวันที่ 27 มกราคม 2559 เพื่อให้หน่วยงานภาครัฐใช้เป็นเครื่องมือในการส่งเสริมและเสริมสร้างความโปร่งใสของหน่วยงานภาครัฐ และเป็นเครื่องมือของคณะกรรมการฯ ในการติดตามและประเมินผลความโปร่งใสของหน่วยงานภาครัฐ โดยประกาศดังกล่าวมีหลักเกณฑ์และเงื่อนไขให้หน่วยงานของรัฐต้องเปิดเผยข้อมูล สรุปได้ ดังนี้

                   1. หน่วยงานของรัฐที่มีหน้าที่ในการจัดหาพัสดุ ต้องเปิดเผยข้อมูลข่าวสารที่เกี่ยวข้องกับการจัดหาพัสดุ เช่น แผนการจัดหาพัสดุ ผลการจัดหาพัสดุในแต่ละโครงการหรือรายการ หรือรายการอื่นที่เกี่ยวข้องตามประกาศกำหนด

                   2. หน่วยงานของรัฐที่มีหน้าที่ในการให้บริการประชาชนต้องเปิดเผยข้อมูลข่าวสารเกี่ยวกับการให้บริหารประชาชน เช่น หลักเกณฑ์และขั้นตอนในการบริการประชาชนของหน่วยงาน เอกสารและคู่มือการปฏิบัติงานของบุคลากรภายใต้หลักเกณฑ์และขั้นตอนการให้บริการประชาชน รวมทั้งระเบียบที่เกี่ยวข้องและรายงานผลการดำเนินการเกี่ยวกับเรื่องร้องเรียน รวมทั้งรายงานเชิงสถิติที่เกี่ยวข้องตามประกาศกำหนด

          3. ข้อมูลข่าวสารเกี่ยวกับการบริหารงานของหน่วยงาน ได้แก่ โครงสร้างและอำนาจหน้าที่ วิสัยทัศน์และพันธกิจ แผนปฏิบัติงานประจำปี รวมทั้งงบประมาณที่ใช้ในการดำเนินงาน ระเบียบ ข้อบังคับ หลักเกณฑ์และขั้นตอนการปฏิบัติงานที่บุคลากรของหน่วยงานต้องใช้เป็นแนวทางในการดำเนินงาน คู่มือเกี่ยวกับการปฏิบัติงาน และรายงานการประเมินผลการปฏิบัติตามแผนปฏิบัติงานของหน่วยงาน

          4. ข้อมูลข่าวสารเกี่ยวกับการบริหารงบประมาณของหน่วยงาน ได้แก่ แผนงาน โครงการ และงบประมาณประจำปีของหน่วยงาน หลักเกณฑ์และตัวชี้วัดผลสัมฤทธิ์ของการใช้จ่ายงบประมาณ รายงานผลการใช้จ่ายงบประมาณ รายงานการวิเคราะห์ หรือรายงานการประเมินผลการใช้จ่ายงบประมาณประจำปีในภาพรวมของหน่วยงาน และรายงานผลการตรวจสอยการใช้จ่ายเงินงบประมาณของสำนักงานการตรวจเงินแผ่นดิน (สตง.)

          5. ข้อมูลเกี่ยวกับการบริหารงานบุคคลของหน่วยงาน ได้แก่ หลักเกณฑ์เกี่ยวกับการคัดเลือกหรือสรรหาบุคลากร รายงานผลการดำเนินการคัดเลือกบุคลากรมาตรฐานทางจริยธรรมและจรรยาบรรณทางวิชาชีพของบุคลากรในหน่วยงานและผลการประเมินมาตรฐานในแต่ละรอบปีงบประมาณ หลักเกณฑ์ที่เกี่ยวข้องกับการพิจารณาให้คุณหรือให้โทษต่อบุคลากรในหน่วยงาน หลักเกณฑ์การประเมินผลการปฏิบัติงานประจำปีของบุคลากรในหน่วยงาน และรายงานการประเมินผลเกี่ยวกับการดำเนินการตามหลักเกณฑ์การให้คุณให้โทษต่อบุคลากรและรายงานการประเมินผลเกี่ยวกับการประเมินผลการปฏิบัติงานประจำปีของบุคลากรในหน่วยงาน

          6. ข้อมูลข่าวสารที่เกี่ยวข้องกับการติดตามและประเมินผลการปฏิบัติงานของหน่วยงาน ได้แก่ หลักเกณฑ์และตัวชี้วัดที่ใช้ในการติดตามและประเมินผลการปฏิบัติงาน รายงานของผู้ควบคุมหรือผู้ตรวจสอบภายใน รายงานการประเมินผลการปฏิบัติงานของหน่วยงานตามแผนปฏิบัติงานประจำปี และรายงานหรือผลการตรวจสอบของ สตง. หรือหน่วยงานภายนอกอื่นที่มีหน้าที่ในการติดตามประเมินผล

          7. ทั้งนี้ การดำเนินการตามข้อ 1 – 6 ให้จัดให้มีข้อมูลข่าวสารและดรรชนีสำหรับการสืบค้น ทั้งในรูปแบบหนังสือ เอกสารหรือข้อมูลอิเล็กทรอนิกส์ ที่ประชาชนสามารถเข้าตรวจดูได้ ณ สถานที่ที่หน่วยงานของรัฐจัดให้ตามประกาศคณะกรรมการฯ เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู ลงวันที่ 24 กุมภาพันธ์ 2541 (หน่วยงานของรัฐต้องจัดให้มีสถานที่สำหรับให้ประชาชนสามารถใช้ในการค้นหาและศึกษาข้อมูลข่าวสารของราชการตามสมควรตามกำลังบุคลากรและงบประมาณที่มี หรือจะจัดข้อมูลข่าวสารไว้ที่ห้องสมุดของหน่วยงานอื่น หรือของเอกชนที่ตั้งอยู่บริเวณใกล้เคียงก็ได้) และมีช่องทางการเผยแพร่ข้อมูลอิเล็กทรอนิกส์ของแต่ละหน่วยงานตามความเหมาะสม **โดยให้ดำเนินการให้แล้วเสร็จภายใน 90 วัน นับแต่วันที่มีประกาศฉบับดังกล่าว**

**11. เรื่อง การแก้ไขรายละเอียดมาตรการเพิ่มขีดความสามารถและส่งเสริมความรู้ให้กับวิสาหกิจขนาดกลางและขนาดย่อมในการป้องกันความเสี่ยงจากอัตราแลกเปลี่ยน**

 คณะรัฐมนตรีมีมติรับทราบการขอปรับแก้ไขรายละเอียดของโครงการส่งเสริมความรู้ให้กับวิสาหกิจขนาดกลางและขนาดย่อม (SMEs) ในการป้องกันความเสี่ยงจากอัตราแลกเปลี่ยน ภายใต้มาตรการเพิ่มขีดความสามารถและส่งเสริมความรู้ให้กับ SMEs ในการป้องกันความเสี่ยงจากอัตราแลกเปลี่ยน ที่กระทรวงอุตสาหกรรม (อก.) เสนอคณะรัฐมนตรีพิจารณาให้ความเห็นชอบแล้วในคราวประชุมคณะรัฐมนตรี เมื่อวันที่ 26 กันยายน 2560 เนื่องจากมีรายละเอียดเนื้อหาบางส่วนที่อาจก่อให้เกิดความสับสนและความเข้าใจผิด ในการตีความได้ โดย อก. ได้ขอปรับปรุงรายละเอียด ดังนี้

|  |  |
| --- | --- |
| **รายละเอียดของโครงการเดิม**(ตามหนังสือ อก. ด่วนที่สุด ที่ อก 0415/4922ลงวันที่ 26 กันยายน 2560) | **รายละเอียดของโครงการที่ขอปรับแก้ไขในครั้งนี้** |
| **ข้อ 4.3.3 การทำธุรกรรมซื้อเงินตราต่างประเทศ FX Options** ผู้ประกอบการ SMEs สามารถใช้คูปองเพื่อการ**ซื้อเงินตราต่างประเทศ FX Options เท่านั้น (ห้ามใช้เพื่อการขายเงินตราต่างประเทศ FX Options) โดยสามารถซื้อได้เฉพาะเงินตราต่างประเทศ FX Options ขั้นพื้นฐาน ซึ่งเป็นการซื้อขาย Options แบบธรรมดา**ที่ไม่มีความซับซ้อน (Plain Vanilla Option) และสามารถใช้สิทธิ์เมื่อใดก็ได้ในช่วงเวลาที่กำหนด (American Options) | **ข้อ 4.3.3 การทำธุรกรรม FX Options**  ผู้ประกอบ SMEs สามารถใช้คูปองเพื่อการ**ซื้อ FX Options ซึ่งเป็นการซื้อสิทธิ์ที่จะซื้อหรือขายเงินตราต่างประเทศ (ห้ามใช้เพื่อการขาย FX Options)** โดยสามารถ**ซื้อได้เฉพาะ FX Options ขั้นพื้นฐาน** ซึ่งเป็นธุรกรรมที่ไม่มีความซับซ้อน (Plain Vanilla Options) และสามารถใช้สิทธิ์เมื่อใดก็ได้ในช่วงเวลาที่กำหนด (American Options)  |

|  |
| --- |
| **ต่างประเทศ** |

**12. เรื่อง ขออนุมัติลงนามและการให้สัตยาบันอนุสัญญา BIMSTEC ว่าด้วยการให้ความช่วยเหลือซึ่งกันและกันในเรื่องทางอาญา (BIMSTEC Convention on Mutual Legal Assistance in Criminal Matters)**

 คณะรัฐมนตรีมีมติอนุมัติตามที่สำนักงานสภาความั่นคงแห่งชาติ (สมช.) เสนอ ดังนี้

 1. อนุมัติร่างอนุสัญญา BIMSTEC ว่าด้วยการให้ความช่วยเหลือซึ่งกันและกันในเรื่องทางอาญา (BIMSTEC Convention on Mutual Legal Assistance in Criminal Matters)

 2. อนุมัติการลงนามและให้สัตยาบันในร่างอนุสัญญาฯ โดยมอบหมายให้รัฐมนตรีว่าการกระทรวงการต่างประเทศเป็นผู้แทนรัฐบาลไทยลงนามในร่างอนุสัญญาฯ ฉบับนี้และมอบหมายให้ สมช. สามารถดำเนินการปรับแก้ในส่วนที่ไม่กระทบต่อสาระสำคัญของเนื้อหา โดยไม่จำเป็นต้องเสนอคณะรัฐมนตรีพิจารณาอีก

 **สาระสำคัญของร่างอนุสัญญาฯ** ฉบับนี้ ได้กำหนดรายละเอียดเกี่ยวกับขอบเขตของการให้ความช่วยเหลือซึ่งกันและกันในเรื่องทางอาญา เช่น การสืบหาและระบุตัวบุคคลและวัตถุ การส่งเอกสาร การจัดหาให้ซึ่งข้อสนเทศ เอกสารและบันทึก เป็นต้น แต่ไม่บังคับใช้ในเรื่องการจับกุมหรือคุมขังบุคคลใด ๆ เพื่อส่งบุคคลนั้นเป็นผู้ร้ายข้ามแดน การโอนตัวบุคคลซึ่งอยู่ในการควบคุมตามกฎหมายเพื่อไปรับโทษหรือความผิดภายใต้กฎหมายทหารซึ่งมิได้เป็นความผิดภายใต้กฎหมายอาญาทั่วไป รวมทั้งอาจปฏิเสธการให้ความช่วยเหลือได้ในกรณีที่เห็นว่าเป็นการดำเนินการที่กระทบต่ออำนาจอธิปไตยความมั่นคงแห่งชาติ ความสงบเรียบร้อยของประชาชน หรือเป็นการดำเนินการเพื่อดำเนินคดีต่อบุคคลใดเนื่องจากสาเหตุทางเชื้อชาติ ศาสนา เพศ สัญชาติ ชาติกำเนิด หรือความเห็นทางการเมือง ซึ่งอนุสัญญาฯ ฉบับนี้ไม่กระทบต่อสิทธิและพันธกรณีของภาคีแต่ละฝ่ายที่เกิดขึ้นจากอนุสัญญา/สนธิสัญญาอื่น ๆ ที่ตนเป็นภาคี รวมทั้งจะต้องมีการให้สัตยาบันด้วย

**13. เรื่อง ร่างแถลงการณ์ของการประชุมระดับสูงคณะกรรมการบริหาร OECD Development Centre ครั้งที่ 4**

 คณะรัฐมนตรีมีมติเห็นชอบร่างแถลงการณ์ของการประชุมOECD DevelopmentCentre High Level Meeting ตามที่กระทรวงการต่างประเทศ (กต.) เสนอ และมอบหมายให้รัฐมนตรีประจำสำนักนายกรัฐมนตรี (นายสุวิทย์ เมษินทรีย์) หรือผู้แทนที่ได้รับมอบหมายเป็นผู้รับรองร่างแถลงการณ์ดังกล่าว ทั้งนี้ หากมีความจำเป็นต้องแก้ไขปรับปรุงร่างเอกสารข้างต้น โดยไม่ส่งผลกระทบต่อสาระสำคัญ หรือไม่ขัดต่อผลประโยชน์ของประเทศไทย

ให้ กต. สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

 **ร่างแถลงการณ์ของการประชุม HLM ครั้งที่ 4 มีสาระสำคัญสรุปได้ ดังนี้**

1. สมาชิก DEV ได้กำหนดยุทธศาสตร์สำหรับ DEV ในประเด็นเกี่ยวกับ (1) การพัฒนาช่วงเปลี่ยนผ่าน (2) การย้ายถิ่นฐานและการพัฒนา (3) ความเท่าเทียมทางเพศ โดยเน้นย้ำถึงบทบาทของ DEV ในฐานะเวทีสำหรับวิเคราะห์และหารือเชิงนโยบายบนพื้นฐานแห่งความเท่าเทียมของประเทศที่มีการพัฒนาที่แตกต่างกัน

 2. ด้านการพัฒนาในช่วงเปลี่ยนผ่าน มีการวิเคราะห์ถึงความท้าทายหลัก ที่ต้องเผชิญระหว่างการก้าวข้ามระดับของรายได้ และเห็นว่า การวัดมูลค่าทางเศรษฐกิจโดยใช้รายได้พื้นฐานยังขาดความครอบคลุมและจำเป็นต้องมีตัวชี้วัดความกินดีอยู่ดีที่สามารถประเมินพัฒนาการและความต้องการของประเทศได้

 3. ด้านการย้ายถิ่นฐานและการพัฒนา ย้ำความสำคัญของความเกี่ยวข้องระหว่างการย้ายถิ่นฐานกับนโยบายสาธารณะอื่น ๆ รวมทั้งเห็นชอบถึงความจำเป็นที่จะต้องส่งสริมความเชื่อมโยงภายใน DEV และสนับสนุนการใช้ตัวชี้วัดที่จัดทำขึ้นนรูปแบบของ Dashboard สำหรับใช้วัดความเชื่อมโยงระหว่างยโยบายและ DEV ในเรื่องการย้ายถิ่นฐานและการพัฒนา

 4. ด้านความเท่าเทียมทางเพศ ย้ำให้มีการแลกเปลี่ยนแนวทางการส่งเสริมความเท่าเทียมทางเพศและการส่งเสริมให้ผู้หญิงมีอำนาจทางเศรษฐกิจมากขึ้น โดยเฉพาะการแก้ไขปัญหาการแบ่งแยกทางเพศในบรรทัดฐานทางสังคมและสถาบันในสังคม ซึ่งส่งผลกระทบทางลบในเชิงเศรษฐกิจและการกินดีอยู่ดี เพื่อขับเคลื่อนไปสู่การบรรลุเป้าหมาย SDGs รวมทั้งใช้คุณสมบัติที่โดดเด่นของตัวชี้วัด Social Institution and Gender Index (SIGI) ในการดำเนินการในเรื่องนี้

|  |
| --- |
| **แต่งตั้ง** |

**14. เรื่อง แต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงศึกษาธิการ)**

 คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายมงคลชัย สมอุดร** ผู้อำนวยการสำนักวิจัยและพัฒนาการอาชีวศึกษา สำนักงานคณะกรรมการการอาชีวศึกษา ให้ดำรงตำแหน่ง ที่ปรึกษาด้านมาตรฐานอาชีวศึกษาเกษตรกรรมและประมง (นักวิชาการศึกษาทรงคุณวุฒิ) สำนักงานคณะกรรมการการอาชีวศึกษา กระทรวงศึกษาธิการ ตั้งแต่วันที่ 4 กรกฎาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**15. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารศูนย์มานุษยวิทยา สิรินธร**

 คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารศูนย์มานุษยวิทยาสิรินธร รวม 9 คน ดังนี้

 1. นายโชค บูลกุล ประธานกรรมการ

 2. ศาสตราจารย์ศิราพร ณ ถลาง กรรมการผู้ทรงคุณวุฒิ

 3. ผู้ช่วยศาสตราจารย์วิลาวัณย์ เศวตเศรนี กรรมการผู้ทรงคุณวุฒิ

 4. รองศาสตราจารย์สุเนตร ชุตินธรานนท์ กรรมการผู้ทรงคุณวุฒิ

 5. รองศาสตราจารย์สุรพล นาถะพินธุ กรรมการผู้ทรงคุณวุฒิ

 6. รองศาสตราจารย์ปานใจ ธารทัศนวงศ์ กรรมการผู้ทรงคุณวุฒิ

 7. นางสาวบุษบา จิราธิวัฒน์ กรรมการผู้ทรงคุณวุฒิ

 8. ศาสตราจารย์สุวรรณา สถาอานันท์ กรรมการผู้ทรงคุณวุฒิ

 9. รองศาสตราจารย์ศรีสมภพ จิตร์ภิรมย์ศรี กรรมการผู้ทรงคุณวุฒิ

 ทั้งนี้ ตั้งแต่วันที่ 3 ตุลาคม 2560 เป็นต้นไป

**16. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักงบประมาณ (นักบริหารสูง) ทดแทนตำแหน่งที่ว่าง (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงบประมาณเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทบริหารระดับสูง จำนวน 4 ราย ดังนี้

 1. **นายประยงค์ ตั้งเจริญ** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ดำรงตำแหน่ง รองผู้อำนวยการสำนักงบประมาณ

 2. **นางเยาวลักษณ์ จำปีรัตน์** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ดำรงตำแหน่ง รองผู้อำนวยการสำนักงบประมาณ

 3. **นายภูมิรักษ์ ชมแสง** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ดำรงตำแหน่ง รองผู้อำนวยการสำนักงบประมาณ

 4. **นางวิยดา โชติรัตนะศิริ** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ดำรงตำแหน่ง รองผู้อำนวยการสำนักงบประมาณ

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนผู้เกษียณ อายุราชการ

**17. เรื่อง ขอรับโอนข้าราชการเพื่อแต่งตั้งให้ดำรงตำแหน่งที่ปรึกษาพิเศษประจำสำนักนายกรัฐมนตรี (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักนายกรัฐมนตรีเสนอรับโอน **นายชลธิศ สุรัสวดี** อธิบดีกรม ป่าไม้ (นักบริหารระดับสูง) กระทรวงทรัพยากรธรรมชาติและสิ่งแวดล้อม และแต่งตั้งให้ดำรงตำแหน่ง ที่ปรึกษาพิเศษประจำสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี ตามข้อ 1 วรรคหนึ่ง ของคำสั่งหัวหน้าคณะรักษาความสงบแห่งชาติ ที่ 16/2558 เรื่อง มาตรการแก้ปัญหาเจ้าหน้าที่ของรัฐที่อยู่ระหว่างการถูกตรวจสอบและการกำหนดกรอบอัตรากำลังชั่วคราว ลงวันที่ 15 พฤษภาคม พุทธศักราช 2558 ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนแล้ว

**18. เรื่อง แต่งตั้งกรรมการในคณะกรรมการการกีฬาแห่งประเทศไทย**

 คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอแต่งตั้ง **นายปกรณ์ นิลประพันธ์** (เป็นบุคคลในบัญชีรายชื่อกรรมการรัฐวิสาหกิจ) ผู้ทรงคุณวุฒิด้านกฎหมาย เป็นกรรมการในคณะกรรมการการกีฬาแห่งประเทศไทย แทนตำแหน่งที่ว่าง ทั้งนี้ ตั้งแต่วันที่ 3 ตุลาคม 2560 เป็นต้นไป

.................................